钦定古今图书集成/历象汇编/岁功典/第095卷 > 《云南志书》 > 东风齐著力〈除夕〉 明张大烈
## 钦定古今图书集成/历象汇编/岁功典/第095卷 > 《云南志书》 > 东风齐著力〈除夕〉 明张大烈

爆竹惊寒，疏梅送腊，岁转韶华。振天箫鼓，喧闹在邻
家。处处“桃符贴换，簪方胜、秀隐娇娃。迎春早，宝钗端
正，玉鬓排斜。　心事暗中夸。惟愿取，箕畴敛福频加。
金尊满祝，初添海屋霞。且饮今宵岁酒，胆瓶开、明日
鲜花。全收来，隔帘春色，澹柳抽芽。”

《物原》巫咸始制除夕节。

《晋书曹摅传》：摅补临淄令，狱有死囚，岁夕，摅行狱愍
之曰：“卿等不幸致此，非所如何！新岁人情所重，岂不
欲暂见家邪？”众囚皆涕泣曰：“若得暂归，死无恨也！”摅
悉开狱出之，克日令还。掾吏固争，咸谓不可。摅曰：“此
虽小人，义不见负，自为诸君任之。”其日相率而还，并
无违者，一县叹服。

辟寒王武子好马。冬至则嘶风镫。除日则药玉鞍。每
节日则饲马以明沙豆蔷薇草。

《华阳国志》：王长文试守江原令，县收得盗贼，长文引
见诱慰。时适腊晦，皆遣归家，狱先系囚，亦遣之，谓曰：
“教化不厚，使汝等如此，长吏之过也。蜡节庆赏，宜就
汝归上，善相懽乐，过节来还，当为思他理。”群吏惶
遽争请，不许，寻有赦令，无不感恩。所宥人辍不为恶，
曰：“不敢负王君。”

《南史谢方明传》：“方明加晋陵太守，复为骠骑长史、南
郡相。尝年终，江陵县狱囚事无轻重，悉放归家，使过
正三日还到，罪重者二十馀人，纲纪以下，莫不疑惧。
时晋陵郡送故主簿弘季咸、徐寿之，并随在西，固谏，
方明不纳，一时遣之。囚及父兄并惊喜涕泣，以为就
死无恨。至期，有重罪一人醉不能归乡村，责让率领”
将送，竟无逃者，远近叹服焉。

《魏书礼志》：“高宗和平三年十二月，因岁除大傩之礼，
遂耀兵示武。更为制，令步兵陈于南，骑士陈于北，各
击钟鼓，以为节度。其步兵所衣，青赤黄黑，别为部队，
楯槊矛戟，相次周回转易，以相赴就。有飞龙腾蛇之
变，为函箱鱼鳞四门之陈，凡十馀法，跪起前却，莫不
应节。陈毕，南北二军皆鸣鼓角，众尽大噪，各令骑将”
六人去来挑战，步兵更进退以相拒击，南败北捷，以
为盛观。自后踵以为常。

《荆楚岁时记》：“岁暮，家家具肴蔌诣当宿岁之位，以迎
新年，相聚酣饮，留宿岁饭。至新年十二日，则弃之街
衢，以为去故纳新也。”

辟寒唐贞观初，天下久安，时属除夜。太宗盛饰宫掖，
明设灯烛，盛奏乐歌，乃延萧后观之。后曰：“隋主淫侈，
每除夜，殿前诸院设火山数十，尽沈香木根，每一山
皆焚沈香数车，火光暗，则以甲煎沃之，焰起数丈，香
闻数十里。一夜之间，用沈香二百馀乘，甲煎过二百
石。”太宗口刺其奢，心服其盛。

《唐书窦怀贞传》：神龙中，进左御史大夫。会岁除，中宗
夜宴近臣，谓曰：“闻卿丧妻，今欲继室，可乎？”怀贞唯唯。
俄而禁中宝扇障卫，有衣翟衣出者，已乃韦后乳媪。
王所谓莒国夫人者，故蛮婢也。怀贞纳之不辞。世谓
媪婿为阿㸙。怀贞每谒见奏请，辄自署皇后阿㸙，而人或谓为“国㸙。”
《琅嬛记》：除夕，梅妃与宫人戏，镕黄金散，泻入水中，视
巧拙以卜来年否泰。梅妃一泻，得金凤一只，首尾足
翅无不悉备。

《云仙杂记》：裴度除夜叹：“老迨晓不寐，炉中商陆火，凡
数添也。”

贾岛常以岁除，取一年所得诗，祭以酒脯，曰：“劳吾精
神，以是补之。”

洛阳人家，除夜铜刀刻门，埋小儿砚，点水盆灯。
都下寺院，每岁除用碫磨，是日作“碫磨斋。”

《辇下岁时记》：都人至年夜，请僧道看经，备酒果送神，
帖灶马于灶上，以酒糟抹于灶门之上，谓之“醉司命。”
夜于灶里点灯，谓之“照虚耗。”
《秦中岁时记》：岁除日进傩，皆作鬼神状。内二老儿，傩
公、傩母。

《九国志》：吴越钱镠尝岁除夜宴，命诸子及诸孙鼓胡
琴，一再行，遽止之曰：“人将以我为长夜之饮也。”
《茅亭客话》：蜀主每岁除日，诸宫门各给桃符一对，俾
题“元亨利贞”四字。

《北户录》：“南方逐除夜及将发船，皆杀鸡择骨为卜，传
古法也。”

《该闻录》：“李岐邻叟家为山魈所祟。岐令除夕聚竹数
十根于庭焚之，使爆裂有声，至晓乃寂然。”

《东京梦华录》：至除日，禁中皇大傩仪，并用皇城亲事
官，诸班直戴假面绣画色衣，执金枪龙旗。教坊使孟
初，身品魁伟，贯全，副金鍜铜甲装将军，用镇殿将军
二人，亦介胄装门神。教坊南河炭丑恶魁肥装判官，
又装锺馗小妹、土地、灶神之类，共千馀人。自禁中驱
祟出南薰门外，转龙湾，谓之“埋祟”而罢。是夜，禁中爆
竹山呼，声闻于外，士庶之家围炉团坐，达旦不寐，谓
之“守岁。”

《墨庄漫录》：东坡在黄州，而王文甫家东湖，公每乘兴
必访之。一日逼岁除，至其家，见方治桃符，公戏书一
联于其上云：“门大要容千骑入，堂深不觉百男欢。”
《三山志》：州人除夕，以竹著火，烧爆于庭中，儿童当街
烧爆相望，戏呼达旦，谓之烧火爆。张丞相浚为帅日，
除夕，莆人郑樵客郡中，与观火爆，丞相命赋诗，给“竿”
字《为韵，樵口占云》：“驹隙光阴岁已残，千门竹爆竞团
𪢮。烧成焰焰丹砂块，碎尽琅琅碧玉竿。唤转韶光新
景燠，辟除恶魅旧时寒。主人从此占佳瑞，再入为霖
洒旱干。”

范成大《村田乐府序》：“除夜祭其先，竣事，长幼聚饮，祝
颂而散，谓之分岁。小儿绕街呼叫云：‘卖汝痴，卖汝呆’。
世传吴人多呆，故儿辈讳之，欲贾其馀。”

《乾淳岁时记》：“禁中以腊月二十四为小节夜，三十日
为大节夜”，呈女童驱傩，装六丁、六甲、六神之类，大率
如《梦华》所载。“后苑修内司各进消夜果儿，以大合簇
饤，凡百馀种，如蜜煎珍果，下至花饧、箕豆，以至玉杯、
宝器、珠翠花朵、犀象博戏之具，销金斗叶诸色戏弄
之物，无不备具，皆极小巧。”又于其上作玉辂，高至三
四尺，悉以金玉等为饰，护以贴金龙凤罗罩，以奇侈
求胜，一合之费，不啻中人十家之产，止以资天颜一
笑耳。后妃诸阁，又各进岁轴儿及珠翠百事吉利，市
袋儿小样金银器皿，并随年金钱一百二十文。旋亦
分赐亲王、贵邸、宰臣巨珰。至于爆仗，有为果子人物
等类不一。而殿司所进屏风外，画《锺馗捕鬼》之类，而
内藏药线一爇，连百馀不绝。箫鼓迎春，鸡人警唱，而
玉漏渐移，金门已启矣。

都下除夕，比屋以五色钱、纸酒果，以迎送六神于门。
至夜，蕡烛籸盆，红映霄汉，爆竹鼓吹之声，喧闹彻夜，
谓之“聒厅。”小儿女终夜博戏不寐，谓之“守岁。”又明灯
床下，谓之“照虚耗。”及贴天行，帖儿财神于楣。祀先之
礼，则或昏或晓，各有不同。如饮屠苏，百事吉，胶牙饧，
烧木卖懵等事，多率东都之遗风焉。守岁之词虽多，
极难其选，独杨守斋《一枝春》最为近世所称，并书于
此。“竹爆惊春，竞喧阗夜起，千门箫鼓。流苏帐暖，翠鼎
缓腾香雾。停杯未举，奈刚要、送年新句。应自赏、歌字
清圆，未夸上林莺语。从他岁穷日暮，纵闲愁、怎减刘
郎风度。屠苏办了，迤逦柳欣梅妒。宫壶未晓，早骄马、
绣车盈路。还又把、月夕花朝，自今细”数，

《鸡肋编》：广南里俗，岁除爆竹，军民环聚，大呼万岁。
《琅嬛记》：“互人国白玉城，自女墙至城下，俱以白玉为
之，鬼不敢入。”盖鬼阴物，喜黑而畏白。至今除夕，人家
用白垩绕门，画城池，列干戈之类，亦遗意也。

熙朝乐事。除夕人家祀先及百神，架松柴齐屋，举火
焚之，谓之“籸盆。”烟焰烛天，烂如霞布，爆竹鼓吹之声，
远近聒耳。家庭举燕，则长幼咸集。儿女终夜博戏藏
钩，谓之“守岁”；燃灯床下，谓之“照虚耗。”以赤豆作粥，虽
猫犬亦食之。更深人静，或有祷灶请方，抱镜出门，窥
听市人无意之言，以卜来岁休咎。是日，官府封印，不

光饰门户，涂泽妇女，衣服钗环之属，更造一新，皆故
都之遗俗也。

《帝京景物略》：十二月三十日，插芝麻鞂于门檐窗台，
曰“藏鬼鞂中，不令出也。”门窗贴红纸葫芦，曰“收瘟鬼。”
夜以松柏枝杂柴燎院中，曰“烧松盆”，𬉼岁也。悬先亡
影像祀以“狮仙斗”，糖麻花馓枝染五色苇架竹罩，陈
之家。长幼毕拜已，各自拜，曰“辞岁。”已丛食坐饮，曰“守
岁。”

《北京岁华记》：先除夕一日曰小除，人家置酒宴，往来
交谒，曰“别岁”，焚香于户外曰“天香”，凡三日止。帖“宜春”
字，小儿女写“好字。”

《陶朱公书》：“除夜烧盆爆竹，与照田蚕看火色同。是夜
取安静为吉。”

《桯史》：“国学以古者五祀之义，凡列斋扁榜，至除夕必
相率祭之，遂以为炉亭。守岁之酌祝词，惟祈速化而
已。群儒执事者，帽而不带，以縚代之，谓之‘叨帽’。”爵中
皆有数鸭脚，每献则以酒沃之，谓之“侥幸。”

《癸辛杂识》：太学除夜，各斋祀神，用枣子、荔枝、蓼花三
果，盖取“早离了”之谶，遇出湖则多不至三贤堂，盖以
乐天、东坡、和靖为“落酥林”故也。可发一笑。

《清波杂志》：郑顾道侍郎居上饶，享高寿，煇不及识也。
尝见其除夕小诗亲笔：“可是今年老也无，儿孙次第
饮屠苏。一门骨肉知多少，日出高时到老夫。”〈注〉胡德
辉《苍梧志》云：“或问屠苏事于鲍钦山，鲍曰：‘平屋谓之
屠苏，若今幕次之类，往往取其少长均平之义。
《通考》常以岁除夜五更视北斗，占五谷善恶，其星所
主，明则成熟，暗则有损。贪狼主荞麦，巨门主粟，绿存
主黍，文昌主芝麻，廉贞主麦，武曲主粳糯，破军主赤
豆，辅星主大豆’。”

《纪历撮要》：“除夜东北风，主禾大熟。”

《梦馀录》：“古人爆竹必于元旦鸡鸣之时，今人易以除
夜，似失古意。”

唐人以冬至前一日亦谓之除夜。予谓“除”字止可施
于岁前一日，若又有冬除之说，则夏至前又可谓之
夏除乎？殆非通论也。

《金刚经》，鸠异何轸，鬻贩为业。妻刘氏，少断酒肉，常持
《金刚经》，先焚香像前，愿年止四十五。临终心不乱，先
知死日。至太和四年冬，四十五矣，悉舍资装供僧。欲
入岁假，遍别亲故。何轸以为病而不信。至岁除日，请
僧受入关，沐浴易衣，独处一室，趺坐高声念经。及辨
色悄然，儿女排室入看之，已卒，顶热灼手，轸以僧礼
葬，塔在荆州北郭。

《异闻总录》：京师风俗，每除夜必明灯于厨厕等处，谓
之“照虚耗。”有赵再者，令二小鬟主之。一鬟利麻油泽
发，遂易厕灯以桐膏。夜分，他婢如厕，见妇人长三尺
许，被发绛裙，自厕出，携小箱盛杂色新衣，折于壁角。
婢惊呼而返，告其同类，皆往观，至则无所见，独易油
之人大叫仆地。众扶归，救以汤剂，移时方甦。言先不
合，辄以桐膏易灯。才至此，为鬼所击，云：“我为人登溷
不作声，致我生疡痛甚，正藉今夕油以涂之尔”，乃敢
窃换方。殴击间，家人辈来者多，乃舍之。

《致虚阁杂俎》：“司书鬼曰长恩，除夕呼其名而祭之，鼠
不敢啮，蠹鱼不生。